AKT-EY-tulliyhteistyökomitean päätös N:o 1/2000,

tehty 18 päivänä lokakuuta 2000,

alkuperätuotteiden käsitteen määritelmästä poikkeamisesta Fidzin, Mauritiuksen, Papua-Uuden-Guinean ja Seychellien erityistilanteen huomioon ottamiseksi tonnikalasäilykkeiden ja tonnikalafileiden (HS-nimike ex 16.04) tuotannon osalta

(tiedoksiannettu numerolla K(2000) 2663)

(2000/661/EY)

AKT-EY-TULLIYHTEISTYÖKOMITEA, joka

ottaa huomioon 23 päivänä kesäkuuta 2000 Cotonoussa allekirjoitetun AKT-EY-kumppanuussopimuksen ja erityisesti sen pöytäkirjassa 1 olevan 38 artiklan,

sekä katsoo seuraavaa:

(1) 2 päivästä elokuuta 2000 voimassa olevista siirtymäkauden toimenpiteistä 27 päivänä heinäkuuta 2000 tehdyn AKT-EY-ministerineuvoston päätöksen 1/2000(1) 1 artiklassa säädetään, että AKT-EY-kumppanuussopimuksen kauppaa koskevia määräyksiä, myös käsitteen "alkuperätuotteet" määrittelystä ja hallinnollisen yhteistyön menetelmistä tehtyä pöytäkirjaa 1, sovelletaan 2 päivästä elokuuta 2000.

(2) Edellä mainitun pöytäkirjan 38 artiklan 1 kohdan mukaan alkuperäsäännöistä voidaan myöntää poikkeuksia, jos se on perusteltua olemassa olevien elinkeinojen kehittämisen tai uusien elinkeinojen luomisen vuoksi.

(3) Mainitun pöytäkirjan 38 artiklan 8 kohdassa määrätään, että poikkeukset myönnetään automaattisesti 8000 tonnin vuotuisen kiintiön rajoissa tonnikalasäilykkeiden osalta ja 2000 tonnin vuotuisen kiintiön rajoissa tonnikalafileiden (ns. loins) osalta.

(4) Afrikan, Karibian ja Tyynenmeren valtiot (AKT-valtiot) esittivät 24 päivänä toukokuuta 2000 Fidzin, Mauritiuksen, Papua-Uuden-Guinean ja Seychellien hallituksen puolesta hakemuksen poikkeuksen saamiseksi mainitussa pöytäkirjassa esitetystä alkuperäsäännöstä 4568 tonnin määrälle kyseisten maiden 1 päivän toukokuuta 2000 ja 30 päivän huhtikuuta 2002 välisenä ajanjaksona tuottamia tonnikalasäilykkeitä ja 1200 tonnin vuotuiselle määrälle samojen maiden samana ajanjaksona tuottamia tonnikalafileitä. Nämä vuotuiset määrät jaettaisiin seuraavasti: 1142 tonnia tonnikalasäilykkeitä kullekin maalle ja 400 tonnia tonnikalafileitä Fidzille, Mauritiukselle ja Papua-Uudelle-Guinealle.

(5) Poikkeusta pyydetään pöytäkirjan 1 asiaa koskevien määräysten ja erityisesti sen 38 artiklan 8 kohdan nojalla ja pyydetyt määrät mahtuvat niihin vuotuisiin kiintiöihin, joiden rajoissa poikkeukset myönnetään automaattisesti AKT-valtioiden pyynnöstä.

(6) Fidzille, Mauritiukselle ja Papua-Uudelle-Guinealle voidaan näin ollen 38 artiklan 8 kohdan mukaisesti myöntää poikkeus pyydetyille määrille tonnikalasäilykkeitä ja tonnikalafileitä ja Seychelleille poikkeus pyydetylle määrälle tonnikalasäilykkeitä kahden vuoden ajaksi,

ON PÄÄTTÄNYT SEURAAVAA:

1 artikla

Poiketen AKT-ETY-kumppanuussopimuksen pöytäkirjan 1 liitteen II luettelon erityismääräyksistä Fidzissä, Mauritiuksessa, Papua-Uudessa-Guineassa ja Seychelleillä ei-alkuperätuotetta olevasta tonnikalasta valmistettuja HS-nimikkeeseen ex 16.04 kuuluvia tonnikalasäilykkeitä ja tonnikalafileitä (ns. loins) pidetään mainittujen maiden alkuperätuotteina tässä päätöksessä esitetyin edellytyksin.

2 artikla

Edellä 1 artiklassa säädetty poikkeus koskee tämän päätöksen liitteessä esitettyjä tuotteita ja määriä, jotka tuodaan yhteisöön Fidzistä, Mauritiuksesta, Papua-Uudesta-Guineasta ja Seychelleiltä 1 päivän lokakuuta 2000 ja 30 päivän syyskuuta 2002 välisenä aikana.

3 artikla

Liitteessä ilmoitettuja määriä hallinnoi komissio, joka toteuttaa kaikki niiden tehokkaan hallinnoinnin vuoksi suotavina pitämänsä hallinnolliset toimenpiteet.

Jos tuoja esittää vapaaseen liikkeeseen luovutusta koskevan ilmoituksen jossakin jäsenvaltiossa pyytäen tässä päätöksessä säädettyä etua ja jos tulliviranomaiset hyväksyvät kyseisen ilmoituksen, asianomaisen jäsenvaltion on ilmoitettava komissiolle haluavansa lukea tarvitsemansa määrän kiintiöön.

Kiintiöön lukemista koskevat hakemukset, joissa on mainittava kyseisten ilmoitusten hyväksymispäivämäärä, on toimitettava komissiolle viipymättä.

Komissio antaa luvan kiintiöön lukemiseen kiintiössä jäljellä olevan määrän sallimissa rajoissa niiden päivämäärien mukaisessa järjestyksessä, joina jäsenvaltioiden tulliviranomaiset ovat hyväksyneet vapaaseen liikkeeseen luovutusta koskevat ilmoitukset.

Jos jäsenvaltio ei käytä kiintiöön luettuja määriä, sen on mahdollisimman pian palautettava ne kyseiseen kiintiöön.

Jos haetut määrät ovat suuremmat kuin kyseisen kiintiön käytettävissä oleva määrä, määrät jaetaan suhteessa haettuihin määriin. Komissio ilmoittaa kiintiöihin luetut määrät jäsenvaltioille.

Jäsenvaltioiden on taattava tuojille jatkuva ja tasapuolinen mahdollisuus käyttää kiintiötä niin kauan kuin kiintiön jäljelle oleva määrä sen sallii.

4 artikla

Fidzin, Mauritiuksen, Papua-Uuden-Guinean ja Seychellien tulliviranomaisten on toteutettava tarvittavat toimenpiteet varmistaakseen 1 artiklassa tarkoitettujen tuotteiden vientimäärien valvonnan. Niiden tämän päätöksen mukaisesti antamissa todistuksissa on oltava viittaus päätökseen. Näiden maiden toimivaltaisten viranomaisten on toimitettava komissiolle kolmen kuukauden välein ilmoitus niistä määristä, joille on annettu EUR.1-tavaratodistukset tämän päätöksen mukaisesti, sekä näiden todistusten järjestysnumerot.

5 artikla

Tämän päätöksen mukaisesti annettujen EUR.1-todistusten 7 kohdassa on oltava seuraava maininta:"Poikkeus - Päätös N:o 1/2000"

6 artikla

Afrikan, Karibian ja Tyynenmeren valtiot (AKT-valtiot) sekä Euroopan yhteisö ja sen jäsenvaltiot toteuttavat tämän päätöksen täytäntöönpanemiseksi tarvittavat toimenpiteet siltä osin kuin asia niitä koskee.

7 artikla

Tämä päätös tulee voimaan päivänä, jona se tehdään.

Tätä päätöstä sovelletaan 1 päivästä lokakuuta 2000.

Tehty Brysselissä 18 päivänä lokakuuta 2000.

AKT-EY-tulliyhteistyökomitean puolesta

Michel Vanden Abeele

Peter O. Ole Nkuraiyia

Puheenjohtaja

(1) EYVL L 195, 1.8.2000, s. 46.

LIITE

Fidzi

>TAULUKON PAIKKA>

Mauritius

>TAULUKON PAIKKA>

Papua-Uusi-Guinea

>TAULUKON PAIKKA>

Seychellit

>TAULUKON PAIKKA>